Un program radiofonic al servizi des personis, tant che citadins, consumadôrs e sparagnadôrs. E je cheste la definizion pussibile Bêçs furlans, Monede di Buie, la rubriche cuindisinâl di educazion finanziarie che za di un pâr di mês e fâs part dal palinsest di Radio Onde Furlane.
L’apontament – une setemane sì e une no – al è pal martars a buinore a 10.30 e al è une occasion par ducj par cognossi e par capî la economie e la finance, massime cun chê di indreçâ cun coerente e cun cussience lis sieltis di consum, di sparagn e di invistiment.
Bêçs furlans, Monede di Buie e ven curade e condusude de bande di Manlio Zuliani, consulent finanziari, che al cognòs i diviers aspiets de cuistion, tra teorie e pratiche, tra storie e atualitât.
In ogni pontade, daûr des domandis di Pauli Cantarut, Zuliani al presente une panoramiche de situazion, cun coments su la atualitât in gjenerâl e cun aprofondiments specifics in cont des tipologjiis dai prodots finanziaris e des sieltis di sparagn e di invistiment.
«La trasmission – al conte Zuliani – e à chê di dâ informazions su lis tendincis gjenerâl de economie e de finance, su la fonde des ultimis gnovis, e duncje di d luce delle ultime novità, e di meti dongje cognossincis e indicazions operativis. Si partìs de diference di fonde tra invistiment e speculazion par rivâ ae identificazion di ce che si à di cjalâ tes diviersis propuestis di invistiment, cuâi che a son i difiets e i elements di ambiguitât dai prodots finanziaris e cuâi i caratars positîfs».
Te pontade di Bêçs furlans, Monede di Buie di martars ai 9 di Fevrâr, par esempli, si fevelarà di bancjis, di deflazion, di credit e di licuiditât.
Onde Furlane si pues scoltâle in modulazion di frecuence (90 Mhz pe plui part dal Friûl e 90.2 Mhz in Cjargne) e su internet ae direzion www.ondefurlane.eu.
Onde Furlane si pues scoltâle ancje cul smartphone, cul tablet, cul iPhone e cul iPad cuntune aplicazion specifiche, che si cjate in rêt e che si pues discjamâle sore nuie.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn